Pta-man deur vier ‘polisiebeamptes’ aangevalFoto: SAPD, Facebook Kapt. Augustinah Selepe, woordvoerder van die polisie, het gesê twee van die vier mans het Dinsdagaand aan die voordeur van die man se huis in Lotus Gardens in Pretoria-Wes geklop. “Die twee swart mans het die huis binnegegaan en hulself as polisiebeamptes voorgestel. Die inwoner het die beampte se identifikasiekaarte gevra, waarna een van die verdagtes hom in die gesig geslaan het.” Volgens Selepe het nog twee mans ewe skielik met kabelbinders die huis binnegekom. “Een van die verdagtes was ŉ wit man en het hom as ŉ polisiekaptein voorgestel. Hy het ŉ bruin leêr by hom gehad, wat hy as ŉ dossier voorgehou het.” Selepe het gesê die verdagtes het die man na sy slaapkamer geneem, waar hulle onmiddellik die kamer begin deursoek het. “Die man kon uit die huis kom en het by sy bure hulp ontbied.” Volgens Selepe kon twee verdagtes daarin slaag om te ontsnap, terwyl die ander twee verdagtes, die wit man en een van die swart mans, deur gemeenskapslede aangekeer is. Die verdagtes is glo hierna aangerand. “Een van die verdagtes is onder polisiebewaking in die hospitaal opgeneem, terwyl die ander verdagte in aanhouding is.” Selepe het gesê die verdagtes, onderskeidelik 42 en 54 jaar oud, sal na verwagting Donderdag in die Pretoria-landdroshof verskyn.